INDOKOLÁS

1. A JAVASLAT HÁTTERE

E javaslat célja a Skóciától nyugatra fekvő területen élő heringállományra és az állomány halászatára vonatkozó többéves terv létrehozásáról szóló, 2008. december 18-i 1300/2008/EK tanácsi rendelet (a továbbiakban: a terv) módosítása. A szóban forgó jogi aktus az Európai Unió működéséről szóló szerződés (EUMSZ) hatálybalépését megelőzően került elfogadásra.

A terv elsődleges célja, hogy biztosítsa a Skóciától nyugatra fekvő övezetben élő heringállománynak a legnagyobb fenntartható hozam elve szerinti kiaknázását (3. cikk (1) bekezdés). Ennek érdekében a terv szabályokat állapít meg a szóban forgó állományra vonatkozó, a teljes kifogható mennyiségben kifejezett éves halászati lehetőségek tekintetében. E szabályok olyan technikai jellegű paramétereken alapulnak, amelyekre támaszkodva megállapítható, hogy az állomány védettségi helyzete jobb vagy rosszabb, azaz a tervben rögzített célkitűzésekhez közelebb vagy távolabb van-e. E paraméterek nem politikai döntéstől függnek, hanem tudományos alapokon nyugszanak. A tudományos ismeretek változnak és fejlődnek, a tervnek pedig tartalmaznia kell azokat a szükséges rendelkezéseket, amelyek biztosítják, hogy lépést tartson a legújabb tudományos eredményekkel.

Ezért a rendelet 7. cikke rögzíti, hogy amennyiben a tudományos szakvélemények alapján úgy tűnik, hogy a terv kidolgozásához használt, a halászat okozta állománypusztulási arányok és a kapcsolódó szaporodóképes állomány biomasszaszintjei többé nem megfelelőek, a Tanácsnak felül kell vizsgálnia a szóban forgó paramétereket, hogy így biztosítsa a tervben szereplő célkitűzések teljesülését. A rendelet jelenlegi szövege a terv ezen nem alapvető rendelkezéseinek módosítására vonatkozó hatáskört a Tanácsra ruházza. Az EUMSZ értelmében e döntéshozatali eljárás többé nem alkalmazható.

A 8. cikk arról rendelkezik, hogy a Tanács módosíthatja a terv egyes elemeit (többek között a 3. cikk (2) bekezdésében meghatározott, és a 4. cikk (2)–(5) bekezdésében és a 9. cikkben is említett biológiai referenciaszinteket), illetve a tervhez kapcsolódó alternatív vagy kiegészítő intézkedéseket fogadhat el. Az 1. cikk a terv területi alkalmazásának hatályát rögzíti. A szövegből célszerű törölni a terv alkalmazásának földrajzi területére való utalást, és azt az állomány definíciójába kell beépíteni. Erre azért van szükség, mert az éves teljes kifogható mennyiségek meghatározásakor, illetve az állomány terv alapján történő, hosszú távú kiaknázásának szabályozásakor a teljes kifogható mennyiség értékeinek és a tervnek kell követnie az állományt érintő biológiai változásokat, nem pedig fordítva. Ha ez nem így történne, az ésszerűtlen megoldásokhoz vezetne: amennyiben például változna az állomány biológiai viselkedése, és az állomány állandó jelleggel új területre költözne, akkor a terv és a teljes kifogható mennyiség értékei olyan „üres” területen volnának alkalmazandók, ahol nem élnek heringek.

Az EUMSZ 290. cikke arról rendelkezik, hogy jogalkotási aktus útján felhatalmazás adható a Bizottság részére olyan általános hatályú nem jogalkotási aktusok elfogadására, amelyek a jogalkotási aktusok egyes nem alapvető rendelkezéseit egészítik ki, illetve módosítják. Következésképpen a rendelet 7. és 8. cikke szerinti döntéshozatali eljárás helyébe felhatalmazásokon alapuló rendszernek kell lépnie, amelynek keretében a felhatalmazásokat a Bizottság a tervben meghatározott feltételekkel gyakorolhatja azokban az esetekben, amikor elemzés alapján a jelenlegi eljárások az EUMSZ 290. cikkével összhangban felhatalmazásoknak minősülnek. A tervet ezért ennek megfelelően módosítani kell.

A módosítás olyan változtatásokra korlátozódik, amelyek lehetővé teszik a tervnek a Lisszaboni Szerződés által bevezetett új döntéshozatali keretek közötti végrehajtását.

2. AZ ÉRDEKELT FELEKKEL FOLYTATOTT KONZULTÁCIÓK EREDMÉNYEI ÉS A HATÁSVIZSGÁLATOK

Tárgytalan.

3. A JAVASLAT JOGI ELEMEI

• A javaslat összefoglalása

Az 1300/2008/EK tanácsi rendelet tekintetében a Bizottságra ruházandó hatáskörök azonosítása, a kapcsolódó jogi aktusok elfogadására vonatkozó eljárás meghatározása, és egyes rendelkezéseknek a Lisszaboni Szerződés által bevezetett döntéshozatali eljárásokhoz való igazítása.

• Jogalap

Az Európai Unió működéséről szóló szerződés 43. cikkének (2) bekezdése.

• A szubszidiaritás elve

A javaslat az Európai Unió kizárólagos hatáskörébe tartozik.

• Az arányosság elve

A javaslat az 1300/2008/EK rendeletben már megállapított rendelkezéseket módosít, ezért az arányosság elvével kapcsolatban nem merül fel aggály.

• A jogi aktus típusának megválasztása

Javasolt aktus: európai parlamenti és tanácsi rendelet.

Más jogi aktus nem felelne meg a következők miatt: rendelet csak rendelettel módosítható.

A javaslat módosítja a terv 1., 2., 7. és 8. cikkét, hogy azokban szerepeljen a Bizottságnak adandó felhatalmazás, valamint egy új 9a. cikket vezet be, amely megállapítja a szóban forgó felhatalmazás nyújtásának feltételeit. A szöveg követi a felhatalmazáson alapuló jogi aktusok tekintetében az Európai Parlament, a Tanács és a Bizottság közötti „közös megállapodást”. Sürgősségi eljárásra nincs szükség.

2011/0345 (COD)

Javaslat

AZ EURÓPAI PARLAMENT ÉS A TANÁCS RENDELETE

a Skóciától nyugatra fekvő területen élő heringállományra és az állomány halászatára vonatkozó többéves terv létrehozásáról szóló, 2008. december 18-i 1300/2008/EK tanácsi rendelet módosításáról

AZ EURÓPAI PARLAMENT ÉS AZ EURÓPAI UNIÓ TANÁCSA,

tekintettel az Európai Unió működéséről szóló szerződésre és különösen annak 43. cikke (2) bekezdésére,

tekintettel az Európai Bizottság javaslatára,

tekintettel az Európai Gazdasági és Szociális Bizottság véleményére[1],

a jogalkotási aktus tervezetének a nemzeti parlamentek számára való megküldését követően,

rendes jogalkotási eljárás keretében,

mivel:

1. A Skóciától nyugatra fekvő területen élő heringállományra és az állomány halászatára vonatkozó többéves terv létrehozásáról szóló 1300/2008/EK tanácsi rendelet felhatalmazza a Tanácsot, hogy figyelemmel kísérje és felülvizsgálja a rendelet 3. cikkének (2) bekezdésében, 4. cikkének (2)–(5) bekezdésében és 9. cikkében meghatározott, halászat okozta állománypusztulási arányokat és a kapcsolódó szaporodóképes állomány biomasszaszintjeit.

2. A Szerződés 290. cikkével összhangban a Bizottság felhatalmazást kaphat arra, hogy felhatalmazáson alapuló jogi aktusok útján kiegészítse vagy módosítsa a jogalkotási aktusok egyes nem alapvető rendelkezéseit.

3. A többéves terv célkitűzéseinek hatékony megvalósítása és az állomány állapotában bekövetkező változásokra való gyors reagálás érdekében a Bizottság számára a Szerződés 290. cikkével összhangban felhatalmazást kell adni arra, hogy amennyiben tudományos adatok arra utalnak, hogy a halászat okozta állománypusztulási arányok és a kapcsolódó szaporodóképes állomány biomasszaszintjei nem megfelelőek a terv célkitűzéseinek eléréséhez, felülvizsgálja a szóban forgó értékeket.

4. Mivel a Skóciától nyugatra fekvő vizekben élő hering vándorló faj, az élőhelyül szolgáló terület leírása csupán a többi állománytól való megkülönböztetésére szolgál, és nem lehet akadálya annak, hogy a terv az állomány vándorlási mintáinak változása esetén is alkalmazásra kerüljön. Az 1. és 2. cikket ennek megfelelően módosítani kell.

5. Különösen fontos, hogy a Bizottság előkészítő munkája során – többek között szakértői szinten – megfelelő konzultációkat folytasson.

6. A Bizottságnak felhatalmazáson alapuló jogi aktusok előkészítése és megfogalmazása során biztosítania kell a megfelelő dokumentumoknak az Európai Parlament és a Tanács számára történő egyidejű, időben és megfelelő módon történő átadását.

7. E módosítás alkalmával a 7. cikk címében szereplő hibát ki kell javítani.

8. Az 1300/2008/EK rendeletet ezért ennek megfelelően módosítani kell,

ELFOGADTÁK EZT A RENDELETET:

1. cikk

Az 1300/2008/EK rendelet a következőképpen módosul:

9. Az 1. cikk helyébe a következő szöveg lép:

„1. cikk Tárgy

Ez a rendelet többéves tervet hoz létre a Skóciától nyugatra fekvő területen élő heringállomány halászatára vonatkozóan.”

10. A 2. cikk a következő e) ponttal egészül ki:

„e) »a Skóciától nyugatra fekvő területen élő heringállomány«: az ICES Vb, VIa és VIb övezet uniós és nemzetközi vizeiben élő heringállomány ( Clupea harengus ).”

11. A 7. cikk helyébe a következő szöveg lép:

„7. cikk

A halászat okozta állománypusztulási arányoknak és a kapcsolódó szaporodóképes állomány biomasszaszintjének felülvizsgálata

Amennyiben tudományos adatok arra utalnak, hogy a 3. cikk (2) bekezdésében, a 4. cikk (2)–(5) bekezdésében és a 9. cikkben meghatározott, halászat okozta állománypusztulási arányok és a kapcsolódó szaporodóképes állomány biomasszaszintjei többé nem megfelelőek a 3. cikk (1) bekezdésében meghatározott célkitűzés eléréséhez, a Bizottság – a 9a. cikknek megfelelően elfogadott, felhatalmazáson alapuló jogi aktusok útján – új értékeket határoz meg az említett arányokra vonatkozóan.”

12. A 8. cikk helyébe a következő szöveg lép:

„8. cikk

A többéves terv értékelése és felülvizsgálata

A Bizottság 2008. december 18-tól kezdődően négyévente értékeli a többéves terv működését és hatékonyságát. Adott esetben a Bizottság javasolhatja a többéves terv kiigazítását, illetve a 7. cikkel összhangban felhatalmazáson alapuló jogi aktusokat fogadhat el.”

(5) A rendelet a következő 9a. cikkel egészül ki:

„9a. cikk

A felhatalmazás gyakorlása

1. E cikk meghatározza a felhatalmazáson alapuló jogi aktusok elfogadására vonatkozó, Bizottságra ruházott hatáskör gyakorlásának feltételeit.

2. A 7. és 8. cikkben említett felhatalmazás [év/hó/nap]-tól/-től [e rendelet hatálybalépésének időpontja beillesztendő] határozatlan időre szól.

3. A 7. és 8. cikkben említett felhatalmazást az Európai Parlament vagy a Tanács bármikor visszavonhatja. A visszavonásról szóló határozat megszünteti az abban meghatározott felhatalmazást. A határozat az Európai Unió Hivatalos Lapjában való közzétételét követő napon vagy a határozatban megjelölt későbbi időpontban lép hatályba. A határozat nem érinti a már hatályban lévő felhatalmazáson alapuló jogi aktusok érvényességét.

4. A felhatalmazáson alapuló jogi aktus elfogadását követően a Bizottság köteles egyidejűleg értesíteni az Európai Parlamentet és a Tanácsot.

5. A 7. és 8. cikk alapján elfogadott, felhatalmazáson alapuló jogi aktus csak akkor lép hatályba, ha az értesítést követő két hónapos időtartam leteltéig sem az Európai Parlament, sem a Tanács nem emelt kifogást a felhatalmazáson alapuló jogi aktus ellen, vagy ha az Európai Parlament és a Tanács az időtartam leteltét megelőzően egyaránt arról tájékoztatta a Bizottságot, hogy nem emel kifogást. Az Európai Parlament vagy a Tanács kezdeményezésére az említett határidő 2 hónappal meghosszabbodik.”

2. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt

az Európai Parlament részéről a Tanács részéről

az elnök az elnök

[1]